Lauril oli õigus, kui ta ütles, et "Parim "Muumia", mis seni tehtud!" (http://piksevarras.blogspot.com/2008/07/mummy-tomb-of-dragon-emperor.html). Muudes seisukohtades vaidleksin vastu. Enamuses. Ei ole nii halb. On lihtsalt žanrile kohane. Taplemist ja tagaajamist vahetavad kandiliskoomilised lembehetked ja jalust vigane humor. Aga naised on ilusad, rõivad on kaunid, loodusvaated on hunnitud ja arvutis lisatu-loodu on tänapäeva võimaluste tipp. Põnev on ka. No, nii lapsikult põnev. Kui oma sisemine laps säravi silmi lasta filmi vaatama, on kõik ok. Sisu ümber jutustama ei hakka. Ega sellel olegi suurt rolli. Oluline on keskkond, kus tegevus toimub ja tegeleased. Jälle õnnestub õnnetus ja kurja imperaatori (Jet Li) surnukehast tegutsev Kurjuse Maaletooja on "taasäratatud". Terrakota sõjameeste armee on samuti kurja teenistuses ja seiklust jagub.  Selles, et neljanda filmi tegevus kuskil Peruus toimub, ilmselt enam kahtlust pole. Aga õhku jäi hoopis küsimus, et kas nüüdsest on peategelane surematu…  Minge ja vaadake - lahutab mõttevabalt meelt küll.